Oudkaptein, bende gevonnis ná R104 miljoen-rooftogArgieffoto Die hooggeregshof in Delmas het 13 mense, onder wie ŉ voormalige polisiekaptein wat ŉ speurder in diens van die Valke was, Vrydag gevonnis in verband met ŉ reuserooftog van meer as R104 miljoen. Kapt. Dineo Lucy Sekgotodi, woordvoerder van die Valke in Mpumalanga, het gesê al die beskuldigdes is Donderdag in dieselfde hof skuldig bevind op aanklagte van sameswering om te roof, roof, vier aanklagte van ontvoering en kwaadwillige saakbeskadiging. Van die beskuldigdes is ook skuldig bevind aan aanranding met die doel om ernstig te beseer. Die beskuldigdes het die aand van 13 April 2014 by die kontantdiens SBV se depot in eMalahleni (Witbank) opgedaag en hulself onderskeidelik as kollegas van SBV se hoofkantoor en polisiebeamptes voorgestel. Hulle het aangevoer hulle moet van die werknemers ondervra, waarna die perseel oopgesluit is en die beskuldigdes die werkers oorval het. ŉ Gespesialiseerde industriële boor is gebruik om die kluis oop te kry. Van die werknemers is in motors ingeboender en na onbekende punte geneem. Die beskuldigdes het die R104 440 845,50 wat hulle tydens die voorval gesteel het na ŉ huis in Bronkhorstspruit geneem waar hulle dit onder mekaar verdeel het. Die beskuldigdes is in die maande daarna in hegtenis geneem. Bhekane Welcome Gcabashe, die voormalige polisiekaptein, was die baasbrein agter die rooftog. Tydens die verhoor het 61 getuies getuig. Daar was aanvanklik 15 verdagtes. Een van die verdagtes is intussen vermoor terwyl ŉ ander verdagte vrygespreek is. Onder die ander beskuldigdes is nog twee polisiebeamptes. Al die beskuldigdes is tydens die verhoor op borgtog van tussen R5 000 en R50 000 vrygelaat behalwe een van die beskuldigdes wat borgtog geweier is. Daar is tydens die ondersoek beslag gelê op eiendom en ander bates van R15 miljoen. Die bende is deur regter Bert Bam elk gesamentlik tot 48 jaar tronkstraf gevonnis. Die vonnisse word gelyklopend uitgedien. Hulle is effektiewelik tot 20 jaar tronkstraf elk gevonnis.